
ΘΕΜΑ: Ενημέρωση για τη συνέχιση της προσπάθειας εκχώρησης του τμήματος διατροφής σε ιδιώτες

Σε συνέχεια των προηγούμενων καταγγελιών μας για τη διαδικασία εκχώρησης του τμήματος διατροφής σε ιδιώτες, ενημερώνουμε για τα εξής:
Η συζήτηση του θέματος στο Διοικητικό Συμβούλιο του Νοσοκομείου αναβλήθηκε στις 21/04,  μετά από πιέσεις του Συλλόγου μας για:
· τη διασφάλιση των θέσεων εργασίας,
· τη διατήρηση του δημόσιου χαρακτήρα των υπηρεσιών,
· καθώς και αντιρρήσεις μελών του Δ.Σ.

Ωστόσο, ο Διοικητής του Νοσοκομείου ξαναφέρνει το θέμα, στο ΔΣ στις 30/04,  αυτή τη φορά με αλλαγές στις τεχνικές προδιαγραφές, για άλλη μια φορά, προσπαθώντας να πείσει ότι οι θέσεις των εργαζομένων στο τμήμα Διατροφής δεν θα κινδυνεύσουν.

Αυτό όμως δεν μπορεί να διασφαλιστεί, γιατί:
- η σύμβαση αφορά μόνο την παροχή φαγητού,
- θα εμπλακεί ιδιώτης από τον οποίο θα εξαρτάται η Διατροφή του νοσοκομείου,
- και οι όροι της σύμβασης δεν σχετίζονται με το προσωπικό.

Οι ενέργειες αυτές αποτελούν μέρος της Κυβερνητικής πολιτικής, με ευθύνη της Διοίκησης του Νοσοκομείου και της 5ης ΥΠΕ, η οποία δεν έχει τοποθετηθείδημόσια.

Δεν πρέπει να ξεχνάμε ότι ο εξοπλισμός του Νοσοκομείου ανήκει στους πολίτες και έχει αγοραστεί με δημόσιους πόρους. Θεωρούμε απαράδεκτη την παραχώρησή του σε ιδιωτικά συμφέροντα, τα οποία δεν εγγυώνται ούτε την ποιότητα των γευμάτων ούτε την ασφάλεια των θέσεων εργασίας.

Καλούμε:
· Τους βουλευτές του Νομού να πάρουν ξεκάθαρη θέση.
· Τους εργαζόμενους του Νοσοκομείου Χαλκίδας να αντιδράσουν στην εκχώρηση της σίτισης. 
· Τα εργατικά σωματεία να στηρίξουν τον αγώνα για δημόσιες και ποιοτικές υπηρεσίες υγείας και για την προστασία των θέσεων εργασίας.

Δηλώνουμε ότι:
Ο Σύλλογος Εργαζομένων, μαζί με τους εργαζόμενους, δεν θα επιτρέψει την εξυπηρέτηση επιχειρηματικών συμφερόντων σε βάρος του δημόσιου χαρακτήρα και της ποιότητας των υπηρεσιών υγείας.
